**ИЗВЕШТАЈ О РАДУ СПОС-а У 2021. ГОДИНИ**

**СПОС У 2021. ГОДИНИ**: Дошло је време да сагледамо годину иза нас и кроз цифре. СПОС је у 2021. години имао 8047 чланова, што је у односу на 2020. годину (7983 члана) повећање од 0,8%. Треба споменути и да наша вибер група СПОС-а има 4442 члана, што је значајна цифра.

Када смо кренули 2008. године на пут на коме се тренутно налазимо, просечан број кошница по пчелару СПОС-а био је 29, а на крају 2021. године је 68,3 кошница. То је ОГРОМАН напредак заснован на тешком раду свих наших пчелара али и значајној подршци државе! Само нашом масовношћу можемо ту подршку увећавати и проширивати! Међутим, та цифра је заправо већа, пошто смо приметили да известан број удружења уопште не уноси у базу чланова податке о броју кошница и приноса меда својих чланова. То убудуће неће бити могуће јер ћемо развити механизам да се такав немар спречи, како бисмо имали апсолутно тачне податке.

Просечна старост наших чланова у 2021. години износила је 57,2 године. Чак 8,1% чланова СПОС-а су жене, што је највећи проценат од 2013. године, од када водимо статистику о том податку. Чак 1816 чланова СПОС-а има преко 100 кошница, од тога их је са преко 200 кошница чак 96, што су цифре које никада раније нисмо имали. Пре десетак година око 1% пчелара је имао преко 100 кошница, а сад је то 22,6%.

Издвојићемо и неке занимљиве старосне категорије чланства: До 40 година старости имамо 1226 чланова, који укупно имају 77.181 кошницу, односно 62,95 кошница по пчелару. Од 41 до 50 година старости имамо 1462 чланова који укупно имају 105.601 кошницу, односно 72,23 кошнице по пчелару. Од 51 до 60 година старости имамо 1639 чланова који укупно имају 122.567 кошница, односно 74,78 кошница по пчелару.

**МЕДИЈИ**: Председник СПОС дао је изјаву за дневни лист Политика (3 пута), РТС (6 пута), ТВ ПИНК, ТВ Б92 (3 пута), АГРО ТВ (4 пута), РТВ Војводина, ТВ ПРВА, TV HAPPY (2 пута), TV EURONEWS SERBIA, ТВ НОВА, ТВ Н1, портал BIZNIS.RS (2 пута), Новинску агенцију Републике Српске „Срна“, Илустровану политику у два броја, новинску агенцију ТАНЈУГ (4 пута), Вечерње новости (3 пута), Информер, Курир, Радио Београд 1, словеначки пчеларски часопис „Словенски чебелар“, црногорски пчеларски часопис „Пчеларство“, портал Агросавети, портал Агромедиа, портал Агроклуб, портал MONDO.RS. Директор Погона „Наш мед“ дао је изјаве за АГРО ТВ (2 пута) и ТВ Галаксија, ТВ Суперсат и портал ИНФО 24. Председник СПОС-а и пчеларске породице Тасковић из Лебана и Крстић из Власотинца дали су изјаве за Радио Слободна Европа. Екс председник СПОС-а Миљко Шљивић дао је изјаву за Политику. Заменик председника СПОС-а гостовао је на ТВ ПРВА. Председник општине Рача Ненад Савковић и пчеларка Сузана Првуловић из Раче дали су изјаве за РТС. Проф. др Зоран Станимировић гостовао је на ТВ К1, РТС, РТС, ТВ ВЕСТИ, РТС ШАРЕНИЦА. Председник БУП-а Станко Рајић гостовао је на ТВ Нова С. Након посете председнице Владе Србије Ане Брнабић Погону „Наш мед“ уследила је експлозија медијских написа (РТС, ТВ Б92, ТВ ПРВА, ТВ ПИНК, РТВ Војводина, Курир, Политика, портал Агропрес, Блиц, портал Б92. Проф. др Јевросима Стевановић гостовала је на TV HAPPY.

**ВЕЛИКА АКЦИЈА ПРОТИВ ФАЛСИФИКАТА: Министар пољопривреде Бранислав Недимовић изјавио је 22. јануара за ТВ ПРВА да је у току „велика акција где покушавамо да те фалсификаторе меда уклонимо са тржишта како би наши пчелари имали бољу прођу на тржишту“.**

СПОС је зато пар дана раније позвао потрошаче и пчеларе да пријаве сваку сумњу на неисправност меда на тржишту, и већ су пријављене неисправности у преко 500 малопродајних објеката! Све пријаве су прослеђене надлежнима, како би им се помогло у спровођењу акције, и указало на спорне произвођаче фалсификованог меда. Нађено је преко 40% неисправног меда на тржишту, судски процеси су у току.

Министар је посебно помињао увоз меда из Украјине и Молдавије, између осталог, и следећим речима: „Ми гледамо да то сузбијемо. Није реч о меду, него о вештачкој творевини која личи на мед“.

**Министар пољопривреде Бранислав Недимовић гостовао је 11, фебруара и на TV HAPPY, и између осталог, говорио и о фалсификатима меда.**

Посебно је нагласио како су фалсификатори ето баш нашли где ће да пласирају фалсификат, у општини Алексинац одакле је председник СПОС-а, а фалсификатор потиче баш из општине Сремска Митровица, одакле је министар Недимовић… Истрага је показала да је фалсификатор заправо из Шапца, а да му је газдинство из Митровице које потписује мед служило само као покриће, ваљда рачунајући да тамо „нико неће да контролише“.

**УХАПШЕН ВЛАСНИК ФИРМЕ MED-HONEY**: **Фирма „MED-HONEY“ из Вучака код Смедерева је коначно ухваћена на делу. Све оно што смо годинама уназад знали и скретали пажњу надлежнима, се сада и потврдило. Ова фирма ставља у промет фалсификовани мед!**

У последњем кварталу претпрошле године, ветеринарска инспекција је узела узорке багремовог и ливадског меда фирме „MED-HONEY“ из Вучака код Смедерева. Пошто власник фирме није био задовољан резултатима анализе, затражио је суперанализу, те је инспекција послала мед на суперанализу у Лабораторију за испитивање аутентичности хране InovaLab. СПОС је дошао до резултата суперанализе сходно Закону о слободном приступу информацијама од јавног значаја, на основу захтева Управи за ветерину, и јавно смо објавили комплетне анализе које су утврдиле да су ОБА МЕДА стављена у промет заправо ФАЛСИФИКАТИ МЕДА.

Колико су у целом процесу фалсификатори усавршили технологију израде фалсификата, најбоље говори чињеница да су сви основни параметри квалитета меда у границама прописа, односно „мед“ без проблема пролази основне законске анализе, али је мед „пао“ на утврђивању аутентичности, односно на утврђивању порекла шећера у меду, јер садржи значајну количину шећера која се природно НЕ МОЖЕ наћи у меду!

Припадници Министарства унутрашњих послова у Смедереву, у сарадњи са Пореском полицијом, ухапсили су Предрага Мијаиловића (54) из Смедерева због постојања основа сумње да је извршио кривична дела производња и стављање у промет шкодљивих производа, пореска утаја и фалсификовање службене исправе.

Сумња се да је он, као одговорно лице фирме Med-honey, од 2018. године, уместо правог продавао лажни мед прављен од неколико врста шећера и разних додатака.

Такође је у том периоду, како се сумња, наводно откупљивао мед од самосталних произвођача и сачинио 67 откупних листова у којима је лажно приказано да је од њих откупио више од 480 тона меда, укупне вредности око 330.000.000 динара.

Он се сумњичи да је, на основу овог наводног откупа, подизао готов новац са рачуна фирме и на тај износ неосновано остваривао одбитак пореза, чиме је оштетио буџет за више од 52.000.000 динара. Такође је, како се сумња, фиктивно продао фирму једном мушкарцу што је искористио као изговор да не достави сву пословну документацију службеним лицима, правдајући се да ју је предао новом власнику, па му се на терет ставља и кривично дело онемогућавање вршења контроле.

СПОС се захваљује свим надлежним на спровођењу акције која је у току, посебно председници Владе Републике Србије Ани Брнабић која се, док још није ни била у Влади Србије, ни као министарка ни као председница Владе, већ као тадашња председница Управног одбора НАЛЕД-а, заинтересовала за решавање овог проблема након што је председник СПОС-а проблем изнео на годишњој Скупштини НАЛЕД-а. Пришла нам је са разумевањем и од тада до данас чинила све што је могла да се појава фалсификовања меда искорени. Захваљујемо се такође и министру пољопривреде Браниславу Недимовићу чија подршка је такође више него максимална у сузбијању ове нежељене појаве, као и свим његовим сарадницима, пре свега државном секретару Богдану Игићу, директорки Управе за ветерину Емини Милакари и начелнику ветеринарске инспекције Србије Зорану Ивановићу, који сви од реда савесно и одговорно обављају свој посао! Посебна захвалност упућена је и Министарству унутрашњих послова, јер је ово први пут да се полиција укључи овако систематски у сузбијање превара у производњи меда, као и Министарству трговине, које се такође по први пут преко своје тржишне инспекције укључило у акцију оваквог типа. Тек ће бити посла и за Министарство финансија, односно пореску инспекцију, јер овде има и енормно много утајеног пореза, али и других финансијских прекршаја.

**ПОКРЕНУТА ИНИЦИЈАТИВА ЗА УВОЂЕЊЕ ПРОПИСА О ДРАСТИЧНОМ СУЗБИЈАЊУ ПРЕВАРНИХ РАДЊИ У ПЛАСМАНУ МЕДА И ТРОВАЊА ПЧЕЛА**: **Дана 23. јуна је у НАЛЕД-у одржан састанак Савеза за храну и пољопривреду НАЛЕД-а. Састанку су присуствовали сви надлежни из свих делова Министарства пољопривреде. О**но што је **најважнији закључак** састанка јесте утврђивање преке потребе да се под хитно крене са радом на измени прописа по питању сузбијања преварних радњи у производњи хране (у нашем случају то су фалсификати меда, утаје пореза у пласману меда од стране фалсификатора и слично). Још увек није дефинитивно договорено да ли је довољно унети измене у Закон о безбедности хране или направити посебан закон као што га има Европска унија.

Оно што је најбитније закључити јесте да оно што нас чека неће бити нимало лако. Следи период убеђивања и притисака како бисмо максимално убрзали ове законске измене и дошли до решења које ће коначно високим репресивним казнама сузбити негативне појаве на тржишту хране, а што се нас тиче пласмана неисправног меда.

Потребна нам је сва ваша подршка у том процесу, јер су супротстављени лобији веома јаки, не само у сектору фалсификовања меда, већ и у производњи млека, меса… отпора ће бити много, а на нама је да истрајемо и да дуги процес који је пред нама истерамо до краја. Ово ће бити једна од главних активности СПОС-а наредних година, заокруживање приче о пласману правог меда од стране пчелара, уз сузбијање сваке нелојалне конкуренције и њено гушење у корену, јер се ради о чистом криминалу који трпети више нећемо нити можемо. Они или ми!

**Друга тема састанка** која је везана за пчеларство била је измена прописа везаних за коначно сузбијање тровања пчела у Србији. Изнете су сви до сада утврђени предлози од стране СПОС-а:

-Тровање пчела прогласити кривичним делом;

-Прописати да се тровање пчела гони по службеној дужности од стране јавног тужиоца;

-Трошкове анализе узорака, утврђивања узрока тровања пчела и проналажења изазивача тровања ставити на терет буџета Републике Србије;

-Драстично појачати казнену политику;

-Донети Правилник који ће регулисати начин и методологију узорковања поља медоносних биљака које би се током ране фазе раста узорковале на присуство неоникотионида (тако третирано биље уништавати о трошку власника уз ускраћивање свих врста субвенција за комплетну пољопривредну производњу у наредних 5 година);

-У потпуности забранити третман комараца и крпеља из авиона средствима отровним за пчеле,

-Док се не укине третман из авиона средствима отровним за пчеле, вратити тренутно пооране регионалне пољопривредне аеродроме у Војводини, јер онда авиони прскања могу обављати касно увече када пчеле не лете, јер сада то морају чинити много раније, пошто се авион мора вратити у Нови Сад;

-Забранити третирање канала пестицидима, већ прописати обавезу механичког чишћења;

-До краја 2021. године покренути примену последњих измена Закона о заштити биља о обуци пољопривредника за обављање третмана и тоталној контроли продаје пестицида сходно потребама ради третмана засађених површина под биљем које треба третирати;

-Прогласити пчеларство за делатност од посебног привредног и друштвеног значаја;

-Прогласити пчелу заштићеном врстом, јер без пчелара она не би могла да опстане у природи;

-Ускратити добијање свих врста субвенција за комплетну пољопривредну производњу у наредних 5 година свакоме коме се докаже да је незаконитим третманом отровао нечије пчеле;

-Вратити мандатне казне у руке инспектора ради кажњавања противзаконитих третмана на лицу места;

-Спроводити планске кампање о опасностима противзаконите употребе пестицида.

-Надлежни нису били довољно пријемчиви за све ове предлоге, те следи период убеђивања и аргументовања зашто је све ово важно за читаву државу, а не само за пчеларство.

**КЛЕПАН КАМЕН БОЉЕ МЕЉЕ**: **На златиборској пијаци више нема боровог меда, од како им је инспекција одузела непостојећи „боров мед“, јер је сада декларисан као боров СИРУП што је одувек и био, а грађани су деценијама обмањивани да се ради о боровом меду, кога у Србији НЕМА.** Борове медљике има јако ретко и у минорним количинама, једном у више година, али су зато необавештени посетиоци Златибора појели огромне количине лажног „боровог меда“ претходних година.

**СПОС ШТИТИ ИНСПЕКТОРЕ**: **Како СПОС незванично, али поуздано сазнаје, током процеса контроле квалитета меда фирме Ириком, дошло је до нечувеног инцидента.** Наиме, фирма Ириком је у очигледном покушају да спречи поступак доказивања основане сумње на преварне радње, покушала да својеврсном нескривеном писаном „претњом“ односно „молбом“ једној лабораторији онемогући вршење лабораторијских анализа којима би се утврдило чињенично стање, док је савестан рад ветеринарских инспектора назвала „незаконитим радњама“. Наравно, у том допису наопако се тумачи Правилник о квалитету меда и то на скандалозан начин, тврдећи се да пекарски мед не подлеже испитивању на све параметре квалитета, чак ни на аутентичност (утврђивање порекла шећера у меду), иако пекарски мед по Правилнику МОРА БИТИ ПЧЕЛИЊИ МЕД, а може да има измењен квалитет по одређеним параметрима, што анализа на порекло шећера свакако није, као ни све друге анализе које Правилник није изузео.

И иначе, невезано за овај случај, ветеринарским инспекторима се често прети, скривено или нескривено. Инспектори се чак и туже од странке, али странка не тужи ни државу ни Управу за ветерину, већ тужи директно ветеринарског инспектора као физичко лице, и то за „прекорачење овлашћења“, „злоупотребу службеног положаја“ као и „пословни мобинг“ алудирајући како конкретни инспектор контролише само њих, превелики број пута, како то ради намерно и смишљено и слично.

Проблем је у томе што у таквим „личним“ тужбама, инспектора по закону НЕ БРАНИ ЈАВНО ПРАВОБРАНИЛАШТВО, већ он лично од сопствених пара мора да ангажује адвоката и плаћа га током процеса који трају некада и годину две.

Зато се сваки, па и овакав притисак на инспекторе мора сматрати претњом, како би они кренули линијом мањег отпора и одустали од свог законитог посла. Јер сутра потегну питање сукоба интереса тог инспектора када их поново буде контролисао, пошто су у личном судском спору, а све се надајући да ће га надлежни зато заменити неким другим инспектором који ће бити „мекши“ поучен примером свог претходника.

Све ово се на жалост стварно догађа, а ми не смемо на такве појаве бледо да гледамо, како неко изврће закон на главу, и злоупотребљава га у личне сврхе.

Тужбу сличне врсте својевремено је добио и председник СПОС-а пре више година управо од стране на почетку поменуте фирме Ириком ([www.spos.info/1-1827](http://www.spos.info/1-1827)), претпостављамо са истим циљем, али ни тада ни сада нико није нити може да нас уплаши.

Зато ће, **на основу једногласне одлуке ИО СПОС-а**, СПОС помоћи свим ветеринарским и другим инспекторима у таквим судским процесима, како би одагнали страх који поједини покушавају да им наметну.

**Наиме, свим инспекторима који савесно и темељно раде свој посао по питању сузбијања фалсификата меда и других злоупотреба у индустрији меда, СПОС ће пружити БЕСПЛАТНУ ПРАВНУ ПОМОЋ, тако што ће имати ПОТПУНО БЕСПЛАТНОГ АДВОКАТА ИЗ АДВОКАТСКИХ КАНЦЕЛАРИЈА КОЈЕ РАДЕ ЗА СПОС, током целог судског процеса!**Инспектори, само ви мирно и савесно радите свој посао, СПОС неће дозволити никакав притисак на ваш рад!

**ПРИЈАВИТЕ НЕИСПРАВАН МЕД ЕЛЕКТРОНСКИМ ПУТЕM**: СПОС је до сада више пута позивао пчеларе да пријаве сваку сумњу на неисправност меда на тржишту. Већ неко време тај процес је поједностављен и доступан свакоме електронски, преко интернета, али то није шире познато.

Наиме, сада се СВЕ пријаве СВИМ инспекцијама могу слати преко Координационе комисије за инспекцијски надзор, односно Контакт центра за инспекцијски надзор Владе Републике Србије.

Сада више не морате ни да купите мед, довољно је да негде уочите да нешто са њим није у реду (пробате га било где, код пријатеља и слично), напишете пријаву и пошаљете. Свака поднета пријава добија број и веома брзо добијате информације о судбини ваше пријаве, о којој сада има ко да брине и да прати њену судбину, те да вас о томе обавести.

Контакт подаци подносиоца пријаве биће прослеђени надлежној инспекцији, како би подносилац био информисан о статусу своје пријаве. Пријаве можете послати путем линка [www.inspektor.gov.rs/submission](http://www.inspektor.gov.rs/submission).

Касније је отворена и могућност пријаве Вибером.

**ФИРМИ АЗА доо ЗАБРАЊЕНО РАСПОЛАГАЊЕ СРЕДСТВИМА НА РАЧУНИМА КОД БАНАКА**: 4. новембра смо добили дојаву из поверљивог извора да је фирми АЗА доо од Пореске управе пре извесног времена стигло решење да плати **утајени порез са каматама у износу од око 59 милиона динара** (везано за пласман меда), те да она то није у целости урадила у прописаном року, те јој је Пореска управа ЗАБРАНИЛА РАСПОЛАГАЊЕ СРЕДСТВИМА НА РАЧУНИМА КОД БАНАКА. О свему томе је детаљно писано у часопису „Српски пчелар“.

**СПОС ПРИЈАВИО ЛИДЛ ТРЖИШНОЈ ИНСПЕКЦИЈИ**: СПОС је 10. јануара пријавио ЛИДЛ тржишној инспекцији, због основане сумње на обмањујућу пословну праксу коју је примењивао већ дуже време у продаји меда. Ево интегралног текста пријаве:

„Савез пчеларских организација Србије пријављује обмањујућу пословну праксу коју од почетка свог рада у Србији примењује ЛИДЛ по питању рекламирања меда у својим трговинама, чиме себе покушава да стави у повлашћени положај на тржишту. Наиме, позитивним прописима РС је ЗАБРАЊЕНО рекламирање меда синтагмом „100% природни мед“, из простог разлога што мед може бити ИСКЉУЧИВО природан, а ако није природан, онда се у смислу закона не може назвати медом. Значи, пчеларима је ЗАБРАЊЕНО да то напишу, а ЛИДЛ то увелико примењује“.

Према томе, када потрошач ово види, може разумети да је само тај мед 100% природни, док сви ми остали који то НЕ СМЕМО ДА НАПИШЕМО ЈЕР ПОШТУЈЕМО ЗАКОН, испада да немамо прави природни мед. После око 10 дана, ЛИДЛ је повукао спорно рекламирање меда, након интервенције инспекције.

**НАСТАВЉЕН ПЛАСМАН МЕДА ПРЕКО ПОГОНА „НАШ МЕД“**: У 2021. години Погон „Наш мед“ је откупио и пласирао мед за скоро милион евра, чиме је постао четврти извозник меда из Србије по вредности извоза. Пчелари Србије добили су највећу откупну цену багремовог меда не само у историји, већ и на планети у овој години. За донаторе Погона који су у ДПП, цена је достигла и 7,1 евра за килограм. О свему томе смо јако детаљно писали у часопису.

**ОТВОРЕНА ПРВА МАЛОПРОДАЈА БРЕНДА „НАШ МЕД“**: 4. јануара 2021. отворено је прво малопродајно место Погона за прикупљање и пласман меда пчелара СПОС-а „Наш мед“ у Тржном центру Галерија у Београду на води. Малопродајно место конципирано је у виду пригодног штанда, који је постављен одмах на улазу бр. 5 у ТЦ Галерија. Од 31. децембра 2020. године Погон је примио радника на штанду Погона у Београду на води, у Тржном центру Галерија.

**ХАЛАЛ СЕРТИФИКАТ ЗА ПОГОН „НАШ МЕД“**: Погон за прикупљање и пласман меда пчелара СПОС-а, поред НАССР система који је уведен још прошле године, увео је и ХАЛАЛ квалитет и управо добио ХАЛАЛ сертификат који то потврђује. Почетак важења сертификата је од 8. јануара 2021. године. ХАЛАЛ сертификат неопходан нам је за пласман меда у првенствено арапске али и друге земље са исламским становништвом, односно он представља правила и смернице за производњу хране у складу са исламским верским обичајима.

**НОВА АМБАЛАЖА ЗА „НАШ МЕД“**: 10. фебруара је започето паковање меда пчелара СПОС-а у нову амбалажу од 400 г меда, која се већ 12. фебруара нашла на једином малопродајном месту Погона за прикупљање и пласман меда пчелара СПОС-а „Наш мед“ у Тржном центру Галерија у Београду на води.

**МЕД ИЗ ПОГОНА „НАШ МЕД“ У ЈАБУКОВОМ СИРЋЕТУ**: Погон „Наш мед“ добио је новог партнера. Наиме, компанија Статус из Сврљига, почела је да редовно набавља багремов мед из Погона, квалитета провереног у лабораторијама у Немачкој и Италији, како би започела производњу новог производа „Јабуково сирће Др Андра са медом“.

## ПРВО МАЛОПРОДАЈНО МЕСТО ЗА „НАШ МЕД“ ВАН БЕОГРАДА: Од 8. априла, „Наш мед“ продаје се на још једној локацији у Србији ван ТЦ Галерија у Београду на води, а то је продавница Друштва пчелара „Крагујевац“ у Крагујевцу.

**ПОГОН „НАШ МЕД“ УВЕО „BRC“ СТАНДАРД**: **Погон „Наш мед“ је средином марта приступио процедури увођења БРЦ стандарда, који је неопходан ради уласка у стране трговинске ланце са медом у малим паковањима. Дана 28. и 29. јуна обављена је коначна посета сертификационог тима сертификационе куће, и Погон „Наш мед“ успешно је прошао процес сертификације Глобалног стандарда за безбедност хране BRC FOOD, issue 8. Данас са поносом можемо да кажемо да је Погон „Наш мед“ ЈЕДИНИ привредни субјект у Србији који има уведен овај стандард за мед.**

Сада смо у потпуности спремни за улазак у стране маркете чим се за то стекну услови, а надамо се и брже него што смо очекивали, те да коначно Србија почне да извози мед у теглама. То наравно неће бити једноставан, јефтин и брз процес, али смо сигурни да ће бити много бржи него што смо се надали. Без овог стандарда немамо шта да тражимо у страним маркетима, а и тако смо практично примарно већ испуњавали скоро све његове захтеве, а данас апсолутно све.

**ЗЛАТО У ЛОНДОНУ ЗА „НАШ МЕД“**: **Погон „Наш мед“ послао је багремов мед на чувено међународно такмичење LONDON HONEY AWARDS, и можемо се похвалити да је освојио злато.**

Добијено признање тим је веће јер је познато да је пашна сезона била лоша, мед тамније боје од просека, а на ово такмичење се шаље мед из комерцијалне производње, без икаквог „бирања“.

**„НАШ МЕД“ НА СВЕТСКОЈ ИЗЛОЖБИ „DUBAI EXPO”**: Највећи планетарни догађај у историји света, светска изложба достигнућа свих земаља света „DUBAI EXPO“, на којој се очекује 25 милиона посетилаца упркос корони, отворена је 1. октобра и трајаће целих 6 месеци. СПОС и Погон „Наш мед“ су поносни што се и НАШ МЕД нашао на овој изложби, захваљујући подршци председнице Владе Србије Ане Брнабић. Од 18. до 25. фебруара 2022. године, током недеље пољопривреде, делегација СПОС-а и Погона „Наш мед“ ће и лично разговарати са потенцијалним купцима меда.

## „НАШ МЕД“ У АРОМА МАРКЕТИМА ОД 20. МАЈА: Погон „Наш мед“ управо је потписао први уговор са неким маркетом у Србији о пласману меда из стандарда квалитета „Добра пчеларска пракса“. Ради се о ланцу маркета домаће трговине АРОМА.

**НА БРИТАНСКО-СРПСКОЈ КОНФЕРЕНЦИЈИ – СПОС И ПОГОН „НАШ МЕД“ СА ОПШТИНОМ РАЧА**: У Клубу народних посланика у Београду, 1. новембра 2021. године, одржана је Конференција о британско-српским односима, под називом „Могућности након новог билатералног трговинског споразума“ (Opportunities Following the New Bilateral Trade Agreement).

Конференција је била намењена представницима српске и британске пословне заједнице и званичницима државне управе, локалних самоуправа и установа заинтересованих за привредну, научну и културну сарадњу двеју држава.

На конференцији је у оквиру дела програма посвећеном „Доприносу локалних самоуправа сарадњи са привредом“ говорио председник општине Рача, Ненад Савковић, који је том приликом представио досадашње резултате и могућности нових инвестиција и страних улагања у општину Рача а посебно у областима пољопривреде и индустрије хране, а као пример најбоље праксе у Србији навео пројекат Погон „Наш мед“ доо, који је остварен у сарадњи између Савеза пчеларских организација Србије (СПОС) са општином Рача. Потом је директор Погона СПОС-а „Наш мед“ представио рад Погона, извозне потенцијале, као и жељу Погона да се Наш мед извози у Уједињено Краљевство и Комонвелт, те проналажење начина за успостављање канала сарадње и проналажење партнера на том тржишту за мед пчелара Савеза пчеларских организација Србије.

**ОРГАНИЗОВАНИ ПЛАСМАН ПРОПОЛИСА:** Фармацеутској кући која се бави екстракцијом и производњом природних препарата, потребан је прополис за производњу, те је био постигнут договор са СПОС-ом да позовемо наше чланове који имају прополис за продају да се јаве ради откупа.

**САСТАНАК СА ДИРЕКТОРОМ МЕДИНА**: **Председник СПОС-а састао се са директором Медина Иваном Грујићем.** Главна тема разговора била је борба против фалсификата која је у току, у којој СПОС помаже надлежним државним органима информацијама са терена, као и о ПДВ надокнади за коју многи наши пчелари туже Медино где је од стране председника СПОС-а закључено да су уговори са адвокатима јавно објаљени од дана потписивања и да сви пчелари унапред знају своја права и обавезе.

СПОС позива све пакере меда који на тржиште желе да пласирају само прави мед, да нам се јаве како бисмо заједно радили на сузбијању фалсификата меда на тржишту. Ова вест је на сајту СПОС објављена 31. јануара, а за 16 дана колико је прошло до писања овог извештаја, није нам се јавио НИЈЕДАН пакер меда са жељом да нам се придружи у борби против фалсификата! Говори ли вам то нешто? Ми смо и даље отворени за сарадњу.

**НОВА ПОДРШКА ДРЖАВЕ ПЧЕЛАРСТВУ**: Министар пољопривреде и председник СПОС-а договорили су да пчеларство буде уврштено у нови облик подршке пољопривреди, где пчелар може добити бесповратна средства у износу од 10.000 до 25.000 евра, уз исто толико своје учешће. Након рангирања и израде ранг листе, корисник прави споразум са пословном банком за обезбеђење 40% вредности инвестиције кроз комерцијални кредит, 10% је сопствено учешће, а 50% грант пројекта – бесповратна средства.

**ПОТПИСИВАЊЕ ДЕКЛАРАЦИЈЕ О ЗАШТИТИ ПЧЕЛА**: Након што је 20 општина и градова Војводине још крајем 2019. године потписало Декларацију о заштити пчела у Србији како би се зауставила штетна пракса запрашивања комараца и крпеља из ваздуха и коришћења пестицида који су отровни за пчеле, прва општина која је наставила са овом праксом, након застоја због пандемије, Декларацију је потписало још општина, те је сада укупни број 41.

Према подацима СПОС-а, рецимо у Војводини је до сада чак 37 од 45 општина третирало комарце из авиона. Очекује се да ће примена Декларације имати позитиван ефекат на пчеларство, унапређење одрживе пољопривреде и заштиту животне средине. Већ имамо добру праксу примене обавеза преузетих потписивањем Декларације, јер општина Шид претпрошле године није третирала против комараца из авиона током трајања липове паше, на чему јој се безгранично захваљујемо. Остаје да се та пракса временом укине у целој Србији. Очекује се да се и друге општине и градови у Србији придруже потписивању Декларације и тиме постану и званично локалне самоуправе које штите пчеле и тиме чувају животну средину.

У међувремену, уз финансирање НАЛЕД и УСАИД завршена је електронска мапа Србије са уцртаним општинама, где је обележено ко је потписао Декларацију, али ће се уносити и подаци о третманима из авиона. Мапа је одлично оруђе за вршење јавног притиска на општинске самоуправе по питању многих спорних проблема.

**ОБЈАВЉЕНА XIII НАЛЕДОВА СИВА КЊИГА**: **У Београду је 23. фебруара у организацији НАЛЕД-а представљена XIII Сива књига. Сива књига XIII садржи препоруке за смањење оптерећења привреде, а своје место у њој нашло је и пчеларство.** Kао што је познато Сива књига садржи сто најзначајнијих препорука привреде, локалних самоуправа и организација цивилног друштва за отклањање административних препрека пословању у Србији и представља један од кључних докумената којим се руководе државне институције у планирању и спровођењу регулаторних реформи. Што се тиче пчеларства у Сивој књизи представљени су остали исти проблеми пчеларства као и претходне године.

**ПРЕДСЕДНИЦА ВЛАДЕ ЧЕТВРТИ ПУТ ПОСЕТИЛА ПОГОН „НАШ МЕД“**: Председница Владе Републике Србије Ана Брнабић је 28. фебруара по четврти пут посетила локацију Погона за прикупљање и пласман меда пчелара Савеза пчеларских организација Србије „Наш мед“ доо у Рачи. Први пут је положила камен темељац за наш Погон, други пут је обишла радове на изградњи Погона, трећи пут је Погон свечано отворила а сада нас је посетила да би се упознала са радом Погона након 8 месеци рада.

**РЕАКТИВИРАН РАД ГРУПАЦИЈЕ ПРИВРЕДНИКА У ПЧЕЛАРСТВУ**: Иако је СПОС далеке 2008. године формирао више групација у оквиру СПОС-а (произвођача пчеларске опреме, сатних основа, хране, лекова, прибора, алата и репроматеријала за пчеларство), оне нису заживеле јер тадашњи власници тих фирми нису били довољно заинтересовани нити су видели колика је перспектива била пред том авангардном идејом. Али, данашњи произвођачи мисле другачије, и то је за сваку похвалу! У преговорима СПОС-а и произвођача пчеларске опреме, сатних основа, хране, лекова, прибора, алата и репроматеријала за пчеларство договорен је даљи начин организовања. Наиме, СПОС је све одвојене групације формиране 2008. године сада објединио у једну која ће се звати Групација привредника у пчеларству (односно произвођача пчеларске опреме, сатних основа, хране, лекова, прибора, алата и репроматеријала за пчеларство). Њени чланови биће власници свих регистрованих фирми које се баве наведеним пословима, као физичка лица, пошто се фирме не могу учлањивати у СПОС.

## ИСПОРУЧЕНИ ПОСТЕРИ ПРОТИВ ПРСКАЊА БИЉА ТОКОМ ЦВЕТАЊА: Одбор за заштиту пчела СПОС-а и стручна служба СПОС-а су испоручили постере против прскања током цветања биља средствима отровним за пчеле, удружењима пчелара члановима СПОС-а.

## КОНФЕРЕНЦИЈА ЗА МЕДИЈЕ ОДБОРА ЗА ЗАШТИТУ ПЧЕЛА СПОС-а: **Због тренутне епидемиолошке ситуације и мера против ширења корона вируса, редовна пролећна конференција Одбора за заштиту пчела Савеза пчеларских организација Србије није одржана у стандардном формату, већ у виду заједничког саопштења Управе за заштиту биља и Одбора за заштиту пчела СПОС-а.** Саопштење је објављено на сајту Министарства пољопривреде и пренели су га бројни медији.

**САСТАНАК О ПРОБЛЕМИМА ТРОВАЊА ПЧЕЛА**: У просторијама предузећа „Циклонизација“ АД Нови Сад одржан је радни састанак заказан на иницијативу предузећа „Циклонизација“ АД са једином темом „Kако спречити тровање пчела и пчелињих заједница услед третирања комараца, крпеља и каналске мреже на територији Војводине“.

Састанку су присуствовали директор „Циклонизације“ АД Лазар Малеш, менаџер за односе са јавношћу и стручни сарадник „Циклонизације“ АД Дарио Аћимовић, директор Департмана за фито медицину и заштиту животне средине на Пољопривредном факултету у Новом Саду проф. др Бојан Kонстантиновић, професорке хербологије доц. др Наташа Самарџић и доц. др Милена Попов на Пољопривредном факултету у Новом Саду, представник ЈВП „Воде Војводине“ Дејан Лазић, представници Савеза пчеларских организација Србије (СПОС) – заменик председника СПОС-а Радивоје Стојановић, председавајући Скупштине СПОС Ђорђе Мркић, члан ИО СПОС Раде Стевановић, председник ДП „Јован Живановић“ из Новог Сада Милан Булајић и председник СПОВ-а Радомир Влачо.

Представници СПОС-а су изнели све проблеме са којима се суочавају пчелари као што су потешкоће и немогућност измештања стационарних и селећих пчелињака у кратком временском периоду, а поготово у трајању паше (уљана репица, багрем, липа, сунцокрет), фазе слабљења друштава, угинуће „излетница“ и скоро неприметно слабљење до угинућа пчелињих заједница услед уношења токсичних и штетних материја (инсектициди, фунгициди, хербициди…). Указано је на могући проблем по питању евентуалног проналаска неких материја у анализираним узорцима меда које погон „Наш мед“ доо прикупља од пчелара из целе Србије, а који се, услед поменутих третмана препаратима који садрже активну материју глифосат, можда могу пронаћи трагови у меду и воску, што је већ пронађено у неким другим зељама те би требало превентивно деловати и код нас, иако такве случајеве нисмо имали, иако се сав мед који иде у извоз анализира и на глифосат.

Указано је и на препоручени период почетка третмана, у касним вечерњим сатима, када пчеле престају да опште са природом као и третман ноћу.

Након обавештења од стране фирме „Циклонизације“ да ће вршити третман каналске мреже и време дислоцирања пчела, објашњен је начин и поступак шта могу да учине пчелари, а шта не, договорен је систем коминикације и обавештавања. Предочен је проблем са питањем „Где пчелар да дислоцира пчелињак, а да нема каналске мреже“, понуђен је систем геопозиционирања пчелињака, разговарало се о средствима, дозама и времену третмана. Радиће се и на реактивирању писте у Апатину. Једном речју, састанак је протекао у конструктивном дијалогу, али се заједнички дошло до закључка да ове врсте проблема морају да се решавају системски и на нивоу Министарства пољопривреде, водопривреде и шумарства, као и Министарства заштите животне средине. „Циклонизација“ АД је извршилац посла нарученог од стране ЈВП „Воде Војводине“ уз стручну консултацију Департмана за фито медицину и заштиту животне средине Пољопривредног факултета у Новом Саду.

**ВИШЕ НЕМА ТРЕТМАНА ПЕСТИЦИДИМА БЕЗ ОБУКЕ**: Познато вам је да се СПОС изборио да се 2019. године донесе нови Закон о средствима за заштиту биља, који је предвидео да третман пестицидима могу да врше само лица која су прошла обуку, као и да су дужна да суседима 24 сата раније најаве третман. Корона је одложила почетак обуке, али од 1, јануара 2022. године, Закон се у потпуности примењује.

Подсећамо, пољопривредници су дужни да обавесте власника парцела које се граниче са парцелом коју намеравају да третирају средствима за заштиту биља најмање 24 сата пре почетка примене, без обзира да ли су њихови суседи пчелари или не, што је још једна додатна мера превенције. Овогодишњи закон доноси неке новине које је СПОС одавно тражио, а то је пре свега контрола продаје пестицида, јер до сад сте могли отићи у пољопривредну апотеку и купити пет тона пестицида, а да вас нико и не пита шта ће вам и где ћете их и како употребити.

По новом закону, пољопривредник ће морати да прође обуку за безбедну примену, руковање, складиштење, транспорт и одлагање средстава за заштиту биља, и моћи ће да купи само онолико средстава колико му је потребно за културе које гаји, и тачно ће се знати ко је и колико средстава за заштиту биља купио, а мораће да води евиденцију о њиховој примени.

Наиме, нови Закон прописује да се правно лице, предузетник, односно физичко лице које користи средства за заштиту биља у оквиру својих професионалних активности, као и у случају стављања својих пољопривредних производа на тржиште, сматра такозваним професионалним корисником.

Професионални корисник дужан је и да редовно врши подешавање и техничку проверу уређаја за примену, као и користи уређаје за примену који су периодично прегледани у складу са овим законом.

Средство за заштиту биља намењено професионалном кориснику може да купује и примењује физичко лице које има сертификат професионалног корисника издат у складу са овим законом, као и правно лице, односно предузетник, који има запослено лице које има сертификат професионалног корисника.

Сертификат професионалног корисника издаје Министарство. Сертификат ће бити услов да професионални корисници у догледно време, када већи број лица буде обучен, могу само уз њега да купују средства за заштиту биља у пољопривредним апотекама.

Сва лица која користе средства за заштиту биља у оквиру својих професионалних активности и лица која своје пољопривредне производе стављају на тржиште сматрају се професионалним корисницима и дужни су да примену пестицида спроводе тако да ничим не угрозе живот и здравље људи и животиња. Ускоро ће бити организоване обуке за стицање сертификата професионалног корисника.

## ПОЈЕДНОСТАВЉEЊЕ ПРИМЕНЕ СТАНДАРДА KВАЛИТЕТА „ДОБРА ПЧЕЛАРСKА ПРАKСА“: Kао што је и најављено да ће у априлу доћи до извесних измена у правилима СПОС-овог стандарда квалитета „Добра пчеларска пракса“ ради његове практичније и лакше примене, ИО СПОС донео је, након скоро 7 година примене стандарда, одлуку о одговарајућим изменама и поједностављењима.

## ОСВОЈИТЕ 1000 ЕВРА – ПИШИТЕ ЗА „СРПСКИ ПЧЕЛАР“: „Српски пчелар“ је до сада организовао гласање за најбољи текст у часопису 2005. и 2013. године. ИО СПОС је донео одлуку да у циљу подизања квалитета ауторских текстова у часопису, установи награду у висини од 1.000 евра за најбољи ауторски текст у 2021. години по оцени читалаца.

**НОВИ СЕРВЕР ЗА САЈТ СПОС-а**: Последњих месеци је сајт СПОС-а све посећенији и иако је креиран да може да издржи огромну посету, дошло је време да се додатно унапреди због енормне посете која га успорава. Урађена је миграција сајта на нову платформу. Приступ сајту је сада доста убрзан и ради поузданије. Хостинг компанија је позната америчка компанија из Њујорка, DIGITAL OCEAN, са серверима у Франкфурту.

**ПОЛА ТОНЕ МЕДА ЗА ОБОЛЕЛУ ДЕЦУ ПОВОДОМ СВЕТСКОГ ДАНА ПЧЕЛА**: Савез пчеларских организација Србије и Погон „НАШ МЕД“ донирали су 20. маја пола тоне меда дечјим клиникама у Новом Саду, Београду и Нишу, као и Националном удружењу родитеља деце оболеле од рака (НУРДОР), а поводом Светског дана пчела. Донацију су уручили председница Владе Републике Србије Ана Брнабић, министарка за заштиту животне средине Ирена Вујовић, државни секретар Министарства здравља Ференц Вицко, покрајински секретар за здравство Зоран Гојковић и председник СПОС-а Родољуб Живадиновић. Пригодно уручење организовано је у Ботаничкој башти „Јевремовац“ у Београду, која нам је била добар домаћин.

Примаоци донације су: Клиника за дечје интерне болести Ниш, Институт за здравствену заштиту деце и омладине Војводине, Универзитетска дечја клиника „Тиршова“, Институт за здравствену заштиту мајке и детета Србије „Др Вукан Чупић“ и Национално удружење родитеља деце оболеле од рака (НУРДОР), свима по 100 кг, укупно 500 кг. Председница Владе са сарадницима изашла нам је још једном у сусрет и овог пута подржала нашу акцију поводом Светског дана пчела.

**ДОНАТОРИ ПОГОНА „НАШ МЕД“:** **Када смо објавили коначан списак донатора изградње и опремања Погона за прикупљање и пласман меда пчелара СПОС-а „Наш мед“, позвали смо пчеларе да у списку провере свој статус, како би им картице лојалности биле одштампане у децембру. Они који то нису урадили на време, нису добили картице, али ће их добити када доставе потребне пријаве стања на пчелињаку које су претходиле уплати.**

Тачно 2325 донатора, физичких и правних лица, уплатило је укупно 24.790.925,51 динара, што је по данашњем средњем курсу 210.841,97 евра, а што је 13,2% укупне досадашње инвестиције за Погон, односно када се инвестиција буде била завршила у потпуности, представљаће 11,1% укупне инвестиције.

Одштампане су дијамантска, платинаста и платинаста плус картица лојалности (картице које су захтевале уплату донације). Само Златна картица лојалности се не штампа, она се подразумева (иначе, њу су стекли сви чланови СПОС-а који сваке године уплаћују чланарину СПОС-у од 2017. године па на даље сваке године, без прескакања година). Њих има 4.798 од 8.000 чланова, али та картица, као ни било која друга, није стална, јер да би сте поседовали било коју картицу лојалности, морате бити члан СПОС-а у континуитету, почев од 2017. за Златну картицу, а од дана последње уплате донације и за све остале картице. То се и подразумева, јер неко ко није члан СПОС-а не може имати његову картицу лојалности, кад није ни члан, нити је може задржати ако прескочи једну годину чланства.

**ПИСМО ЧЛАНА УПРАВНОГ ОДБОРА ПЧЕЛАРСКОГ САВЕЗА РУМУНИЈЕ**: **Члан Управног одбора Пчеларског савеза Румуније, Деак Михали, иначе и дугогодишњи председник Удружења пчелара округа Ковасна, послао је писмо председнику СПОС-а у коме га моли да им помогне у бољој организацији Пчеларског савеза Румуније.** Господин Деак је изразио у писму мишљење да је рад пчеларских савеза Словеније и Србије успешан и организован, иако је Словенија у ЕУ, а Србија није, те сматра да то „углавном зависи од људског фактора попут става, посвећености, истрајности, љубави, поштовања„…

Од председника СПОС-а затражио је да им напише шта сматра најважнијим у раду Савеза што највише помаже доброј организацији. Већ у току истог дана добио је одговоре, надамо се да ће помоћи прокламованом циљу.

**ОДРЖАН IV ПЧЕЛАРСКИ САЈАМ У ВРАЊУ: Дана 11. септембра 2021. године у Врању је одржан IV Пчеларски сајам југоисточног Балкана као и II Сајам лековитог, зачинског, украсног биља и пчелињих производа.** Са 102 излагача и бројним посетиоцима упркос пандемији КОВИД-19, овај сајам је још једном показао виталност пчеларског сектора пољопривреде Србије. Сајам је отворио потпредседник Владе Србије и министар пољопривреде Бранислав Недимовић.

**ТРИБИНЕ О РАДУ СПОС-а**: Трибине о активностима СПОС-а одржао је председник СПОС-а у Осечини, Крагујевцу, Неготину, Ужицу и Лазаревцу.

**ПРЕДСЕДНИК СПОС-а УЧЕСНИК ПАНЕЛ ДИСКУСИЈЕ О ПУТУ КА БЕЗБЕДНОЈ И ОДРЖИВОЈ ХРАНИ: Председник СПОС-а учествовао је на Другом националном дијалогу о прехрамбеним системима који организују Уједињене нације и Министарство пољопривреде, шумарства и водопривреде Републике Србије.**

**КОМЕРЦИЈАЛИСТА ПОГОНА „НАШ МЕД“ ОДРЖАВАО КОНТАКТ СА ДИРЕКТОРОМ ФИРМЕ „МЕДИНО“**: Недавно је комерцијалиста Погона „Наш мед“ Иван Ивић дао отказ, са образложењем да прелази у другу фирму због бољих услова које је тамо добио. Нисмо видели ништа спорно у томе. Измирене су му све припадајуће обавезе и то је то. Никоме не можемо забранити ни да оде ни да дође. У међувремену је на његово радно место унапређен други радник из Погона (Марко Глишић), а на Марково место примљен нови радник Стеван Радомировић.

Међутим, убрзо након давања отказа један пчелар је пријавио продају меда комерцијалисти Ивану Ивићу, а за неких пола сата је позван од стране фирме Медино са питањем да ли жели да им прода мед.

Наравно да је то побудило сумњу, те је директор Погона Ненад Портић позвао Ивана Ивића на разговор. У разговору, уз приказ материјалних доказа, Иван Ивић је признао да је одржавао контакт са директором фирме Медино Иваном Грујићем, али да тај контакт није био инкриминишућег типа те да никакве тајне није одавао. На наредном састанку коме је присуствовао и председник СПОС-а Родољуб Живадиновић, такође је то исто признао. Прегледом доступних нам материјалних доказа утврђено је да је контакт трајао од 2. јуна 2020. године до 18. августа 2021. године. Током доступних делова дискусије види се да заиста није одавао никакве тајне, али је било и договора да се сретну, а ми не можемо знати да ли су се срели и шта су разговарали током сусрета. Ипак, не сматрамо да је до одавања тајни икада долазило, јер се Иван Ивић жалио директору Медина на сумње које су постављене против њега, тако да је реално очекивати да је по том питању Иван Ивић био апсолутно лојалан Погону.

Међутим, из дискусије се јасно види шта је све причао и покушавао директор Медина. У тренутку кад другим пчеларима Медино плаћа мед 6,3 евра, Ивану Ивићу је понудио да му „заврши“ да откупи његов лични мед по 6,7 евра, пошто је и Иван Ивић пчелар. А ви остали пчелари рмбајте за 6,3 евра, зар не? Иван Ивић то ипак није прихватио већ је одговорио да му продаја на теглу одлично иде. Директор Медина је једног тренутка руководство Погона назвао „гилиптерима“. Распитивао се када Погон креће са откупом, када ће Погон да изађе са ценом, али од Ивана Ивића није добио те одговоре. Постоји сумња да је то био покушај индустријске шпијунаже, али нећемо потезати законске одредбе, оставићемо читаоцима овог текста да сами извуку закључке ко поштује њихов рад, а ко не, то је више него довољно. Жалио се Ивану Ивићу и како им је Погон стопирао откуп са „дезинформацијама“.

Сви материјални докази су архивирани у складу са законом и чланом 14 Уговора о раду, тако да знају сви актери, али сматрамо да је више него довољно ово што смо објавили, те да нема разлога објављивати интегрални текст преписке јер садржи и неке дискусије које нису биле предмет нашег интересовања, али ако актери инсистирају, објавићемо, није проблем. Признање о одржавању контакта чувамо и у аудио верзији, а о снимању састанка претходно су обавештени сви његови учесници и са тиме су се сагласили. Наравно, сваки пчелар члан СПОС-а има право да лично стекне увид у материјалне доказе кад год пожели, јер је рад СПОС-а јаван. Директору Медина поручујемо да убудуће о свему може директно да пита, код нас нема никаквих тајни, нема разлога да иде заобилазним путем.

**КОНФЕРЕНЦИЈА ПРЕДСЕДНИКА ПЧЕЛАРСКИХ САВЕЗА РЕГИОНА**: У Словенији је 18. септембра одржана Конференција председника пчеларских савеза региона. Циљ конференције је била подршка борби за измену ЕУ прописа по питању обележавања порекла меда, као и представљање проблематике појаве фалсификованог меда у државама региона.

Конференцији су присуствовали Боштјан Ноч, председник Пчеларског савеза Словеније, Жељко Врбос, председник Хрватског пчеларског савеза, Дамир Барашин, председник Савеза пчеларских организација Републике Српске, Хајрудин Сабић, председник Савеза пчелара Унско-санског кантона БиХ, др мед. Родољуб Живадиновић, председник Савеза пчеларских организација Србије, доц. др Мојца Корошец, Биотехнички факултет и Дражен Лушић, Медицински факултет Ријека.

Дискусија се водила о искуствима са фалсификованим медом у свим наведеним државама, али је акценат стављен на главну тему скупа, а то је захтев Европској унији да промени прописе и обавеже пакере меда да обавезно наводе земље порекла на спакованом меду, а потрошачи нека онда бирају шта желе да купе. Тренутно стање траје деценијама, при чему морате на тегли написати само да је то мешавина меда из ЕУ и ван ЕУ, не наводећи детаље, па тако на тржишту имате мед који 1% потиче из ЕУ, а 99% рецимо из Кине, Молдавије и слично, а потрошач НИКАКО то не може да сазна, иако по свим прописима мора да зна све о производу који купује, што му је сада ускраћено.

Потписана је декларација која је упућена надлежнима у ЕУ са захтевом да се то стање промени.

Ако дође до промене прописа, он ће аутоматски бити примењен и у Србији која је на путу ка ЕУ и преузима њене прописе, и тиме бисмо решили и наш проблем увозног меда сумњивог порекла и квалитета, који је почео прошле године са покретањем увоза меда условљеног притиском надлежних инспекција на фалсификаторе меда у Србији.

**ИЗАБРАНИ НОВИ ЧЛАНОВИ КОМИСИЈЕ ЗА ОБРАЗОВАЊЕ СПОС-а**: Након што су преминула два члана Комисије за образовање СПОС-а, ИО СПОС-а је на својој јучерашњој седници изабрао нове чланове ове комисије. Преминули су Јово Кантар из Београда и Миленко Гачевић из Београда. Нека им је слава и хвала! Новоизабрани чланови су: Др Слободан Долашевић, доктор биотехничких наука из области пчеларства; Др Горан Јевтић, доктор биотехничких наука из области пчеларства. Иначе, Комисија има 4 члана, председник Комисије за образовање је проф. др Јован Кулинчевић, а члан Бранислав Ђуричић из Шапца.

**ПРОШИРЕЊЕ ПРУЖАЊА ПРАВНЕ ПОМОЋИ ЧЛАНОВИМА СПОС**: Адвокатска канцеларија ”Јанковић” која ради за чланове СПОС-а, заједно са својим партнерским адвокатским канцеларијама широм Србије, доставила нам је обавештење по коме ће од сада структурно проширити своју делатност, али наравно, само за чланове СПОС-а, о чему је детаљније писано у часопису.

**ВОДИЧ „УСЛОВИ ЗА СТАВЉАЊЕ МЕДА У ПРОМЕТ НА ВЕЛИКО И МАЛО“**: Пре тачно 4 године СПОС је завршио још један круцијални документ важан за даљи развој пчеларства у Републици Србији, те смо на једном месту добили апсолутно све што је тада било потребно од сазнања како се мед може на законит начин ставити у промет. У међувремену се СПОС изборио код надлежних за нове прописе који су додатно поједноставили живот пчеларима, те сада објављујемо иновиран Водич у коме ћете наћи све одговоре који вас интересују. Почев од октобра 2019. године, када је почела регистрација просторија у домаћинству по наведеним новим прописима, до данас, регистровано је укупно 1.887 објеката за врцање, чување и паковање меда.

СПОС штампа и књигу формата часописа „Српски пчелар“ на 28 страна са овим Водичем, коју ће сваки члан СПОС-а добити бесплатно у 2022. години.

**ПРЕДСЕДНИК СПОС-а НА ПАНЕЛУ НАЛЕД-а И УСАИД-а: У хотелу Метропол, 18. новембра, одржана је завршна конференција пројекта „Јавно-приватни дијалог за развој“ који је својевремено добио и СПОС на тему заштите пчела од тровања.** На завршној конференцији подељена су и признања шампионима јавно-приватног дијалога, одржана презентација успешности јавно-приватног дијалога у САД, као и панел дискусија о путу до одрживих реформи на којој су учествовали **Бранислав Недимовић** (министар пољопривреде), **Родољуб Живадиновић** (председник СПОС-а), **Миливоје Јовановић** (председник Удружења за развој предузетништва) и **Бојана Тошић** (директорка Републичког секретаријата за јавне политике).

**ОПЕТ ХАКЕРСКИ НАПАД НА САЈТ СПОС-а: Као што знате, већ дуже време имамо непрекидне и свакодневне хакерске нападе на сајт СПОС-а, али смо успели да се заштитимо. Ипак, недавно је дошло до једног успелог хакерског напада који је оборио електронску базу на сајту, те неких 12 сати, док квар није отклоњен, нисте могли да се улогујете на сајт нити да уносите нове чланове у базу.**

Ако се питате зашто неко има интереса да континуирано покушава да хакерским нападима обори сајт СПОС-а, али због добре одбране углавном не успева, само погледајте објаве на сајту СПОС-а и све ће вам бити јасно. Ми смо уверени да се ради о плаћеним нападима од стране фалсификатора меда. Али време ће све показати и доказати, па и то. У сваком случају, одбрана нашег сајта је јако квалитетна и крајње ретко и на кратко време могу да направе неки проблем, али никако озбиљнији.

**„НАША БАНКА – НАШ МЕД“ ЗА БАНКУ ПОШТАНСКА ШТЕДИОНИЦА**: Банка Поштанска штедионица донела је одлуку да у сарадњи са Погоном „Наш мед“ заједнички направи своја промо паковања меда уз слоган НАША БАНКА – НАШ МЕД. У тегли је овогодишњи багремов мед врхунског квалитета. Захваљујемо се Банци Поштанска штедионица на поверењу!

**СПОС ДОБИО ДОПИС СЕДАМНАЕСТ УДРУЖЕЊА ПЧЕЛАРА МАЧВАНСКО-КОЛУБАРСКОГ РЕГИОНА КОЈИ ЈЕ И ПОДРЖАО**: СПОС је добио захтев 17 удружења пчелара мачванско-колубарског региона за мораторијум на даље истраживање, куповину земљишта и експлоатацију литијум бората у Србији. Познато је да је ИО СПОС-а још у августу прошле године донео једногласну одлуку да ће подржати сваки захтев пчелара региона по овом питању, а захтев је достављен и Влади Републике Србије од стране подносиоца. После извесног времена, држава Србија је одустала од тог пројекта, што је свима познато.

**НОВА РУБРИКА ЗА ПОТРОШАЧЕ НА САЈТУ СПОС-а**: **У Новој години дошло је и до нове реорганизације сајта СПОС-а, тако што је отворена нова рубрика у главном менију под називом ЗА ПОТРОШАЧЕ.**

У ову рубрику смештена је малопродајна берза меда где сваки потрошач меда може лако да нађе сваког члана СПОС-а који себи отвори бесплатну страницу са презентацијом своје понуде.

Ту је наравно и понуда меда кроз великопродају, где сваки члан СПОС-а који није задовољан откупним ценама или условима откупа меда у Србији, може да понуди свој мед кроз продају на велико.

Отворена је нова рубрика ОСНОВНО О МЕДУ, кроз коју потрошачи могу да се упознају са основним вредностима меда, али и других пчелињих производа.

**ВРЕМЕ ЈЕ ЗА НОВУ СТРАТЕГИЈУ РАЗВОЈА ПЧЕЛАРСТВА СРБИЈЕ**: **На основу одлуке Скупштине СПОС-а, ИО СПОС-а је 2010. године израдио Стратегију развоја пчеларства Србије, на чијем испуњењу вредно радимо већ пуних 12 година. За разлику од већине стратегија у Србији, ова је писана реално и заснована на чињеницама и стабилним пројекцијама, те смо управо због тога успели да је већим делом и испунимо, те је дошло време да пишемо нову, која ће покрити наредни период, односно створити смернице за даљи пут пчеларства Србије, који ће бити надоградња досадашњег.** По први пут, планирамо да успоставимо сарадњу и са Институтом за економику пољопривреде из Београда, као и свим научно образовним институцијама Србије.

И претходну стратегију смо писали тако да је можемо остварити, односно у њу смо уградили само реално оствариве циљеве, а тако ће бити и са наредном. Досадашњу стратегију развоја пчеларства можете прочитати на www.spos.info/spos/propisi/pravna-akta-spos-a под тачком 11. Све предлоге за садржину Стратегије можете слати на мејл apikult@gmail.com

**СКУПШТИНА СПОС-а НИЈЕ ОДРЖАНА**: Иако су обављене све припреме и послати позиви делегатима, Скупштина СПОС није могла бити одржана због мера против ковид 19, те је ИО СПОС сходно Статуту преузео ингеренције Скупштине СПОС-а и усвојио потребна акта ради нормалног функционисања СПОС-а.

**ДА ЛИ НАМ ЈЕ ПОТРЕБНО ЖИВОТНО ОСИГУРАЊЕ**: ИО СПОС добио је понуду од осигурања Wiener Städtische за чланове СПОС-а за осигурање од последица несрећног случаја (незгоде), као и за случај тежих болести и хируршких интервенција. ИО СПОС-а разматрао је понуду и донео одлуку да покрене ЈАВНУ РАСПРАВУ на ову тему, да се о томе поприча у удружењима, и закључи који проценат пчелара је заинтересован за такву врсту осигурања из понуде.

**ПРОЦЕНА ВРЕДНОСТИ ПЧЕЛИЊЕГ ДРУШТВА**: Пошто се често јавља потреба за утврђивањем реалне вредности пчелињег друштва, након штета насталих услед крађе, пожара, поплаве, саобраћајне незгоде и слично, а ИО СПОС-а често контактирају разни званичници тражећи информације о реалној вредности пчелињег друштва, ИО СПОС донео је одговарајућу одлуку о процени. Она је наравно релативна, посебно тржишна цена, јер зависи од дела године.

За ИО СПОС-а,

Председник СПОС-а,

Др мед. Родољуб Живадиновић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_